钦定古今图书集成/明伦汇编/氏族典/第172卷 > 《廖用贤尚友录》 > 关播
## 钦定古今图书集成/明伦汇编/氏族典/第172卷 > 《廖用贤尚友录》 > 关播

按《唐书关播传》：“播字务元，卫州汲人。及进士第，迁右
补阙，出为河南兵曹参军事。陈少游表为判官，摄滁
州刺史。杨绾、常衮皆善播，引为都官员外郎。德宗初，
湖南洞贼王国良惊剽州县，不可制，诏播宣辑。及还，
再迁给事中，历吏部侍郎。帝求宰相，卢杞雅知播韦
柔可制，因从容言播材任宰相，乃拜中书侍郎同中”
书门下平章事，政一决于杞。李元平游播门下，能侈
言诞计，播谓将相材。李希烈叛帝，以汝州据贼冲，刺
史疲软不胜任，播盛称元平。帝召见，拜左补阙，兼汝
州别驾，知州事。元平至，希烈遣将李克诚缚元平，希
烈因嫚骂曰：“盲宰相，使尔当我！”伪署御史中丞。播闻，
诧曰：“元平事济矣！”谓必覆贼而建功也。左右笑之。从
幸奉天，卢杞、白志贞已贬播罢为刑部尚书。以太子
少师致仕，卒。